Alija Hafizović
Alija Hafizović "Haf" (1940 – 15. maj 2023) bio je bosanskohercegovački novinar i multimedijalni umjetnik koji se bavio ilustracijama, slikarstvom, karikaturom, grafičkim dizajniranjem, komponiranjem i pisanjem tekstova za pjesme. Također, bio je autor i reditelj pozorišnih djela, pisac priča i humoreski, radiodrama i televizijskih drama. Alija Hafizović Haf rođen je 1940. godine u Sarajevu, gdje je završio Višu pedagošku školu - Odsjek likovna umjetnost na Univerzitetu u Sarajevu. Svoj stvaralački život započeo je kao prvi pjevač sarajevske pop rok grupe Indexi (1963–1964). Nakon njegovog odlaska 1964, na mjestu pjevača zamjenjuje ga Davorin Popović. Tada se posvetio likovnoj umjetnosti, a bio je aktivan organizirajući 40 samostalnih i na više od 60 grupnih izložbi u: Bosni i Hercegovini, Sloveniji, Hrvatskoj. Srbiji, Italiji, Njemačkoj, Francuskoj, Luksemburgu, Ujedinjenim Arapskim Emiratima i Turskoj. Napisao je stihove za neslužbenu himnu bosanskohercegovačke prijestonice "Sarajevo, ljubavi moja", koju je snimio i otpjevao Kemal Monteno. Bio je autor i drugih značajnih pjesama Kemala Montena poput: "Napiši jednu ljubavnu", "Doli Bel", "Vrijeme kiša", "Zvoni jednom" Bio je član ULUPUBiH-a (Udruženje likovnih umjetnika primijenjenih umjetnosti Bosne i Hercegovine) i ULUBiH-a (Udruženje likovnih umjetnika Bosne i Hercegovine) i ICOGRADA. Umro je u Sarajevu 15. maja 2023.